Polisieman sterf, een gewond in vulstasie-roofArgieffoto: https://pixabay.com ŉ Polisiekaptein is dood en ŉ konstabel gewond toe daar Maandag in die vroeë oggendure ŉ skietgeveg tussen verdagtes en die polisie uitgebreek het. Die polisie was besig om ŉ leidraad van ŉ sakeroof wat aan die gang was op te volg. Brig. Leonard Hlathi, woordvoerder van die polisie, het gesê die voorval het om 02:42 by ŉ vulstasie in Kwa-Mhlanga in Mpumalanga plaasgevind. “Tien verdagtes het in ŉ blou Volkswagen GTI by die vulstasie stilgehou, uitgespring en die deur afgebreek. Hulle het klante en personeel in die personeelkamer ingedwing en hulle daar aangehou,” het Hlathi gesê. Volgens hom het die aanvallers lukraak skote afgevuur. Hulle het die kassiere beveel om al die kontant op die perseel aan hulle te oorhandig en het ook gepoog om die kluis oop te breek, maar kon nie daarin slaag nie. “Die polisie het by die toneel opgedaag en ŉ skietgeveg het ontstaan. Die kaptein is doodgeskiet en ŉ konstabel is gewond. Die gewonde polisielid is per ambulans na ŉ hospitaal gehaas waar hy tans in ŉ stabiele toestand aansterk,” het Hlathi gesê. Die verdagtes het van die toneel gevlug met drie vuurwapens wat van die polisielede geroof is asook ŉ onbevestigde bedrag kontant. Die polisie ondersoek sake van sakeroof, moord, poging tot moord asook ŉ oortreding van die Wet op Plofbare Stowwe. Enigiemand met inligting oor die voorval kan lt.kol. Isaac Kgobeng Magakwe by 082 318 9651 bel.